Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 1 Pv 661/08/1102	Bratislava II, 14.11.2012
EEČ : 2-9-136-2012

U Z N E S E N I E

Trestná vec:	obvinený XXXXX 
Zločin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 172 odsek 1 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 26.09.2008 v čase cca o 14.30 h v priestoroch CKÚ - oddelenie drog a nebezpečných materiálov na letisku M. R. Štefánika na Ivánskej ceste v Bratislave bola pri colnej kontrole zadržaná zásielka č. 857262509885 expresnej zásielkovej služby FEDEX od odosielateľa NUTRAMED BIOTECH, 167-D, Udayirigi Apt.B-10 Sector-34, NOIDA-201303 Delhi NCR INDIA, ktorá obsahovala 1 balenie neznámej čiernej látky o hmotnosti 1000g a 2 balenia neznámej hnedej látky o hmotnosti á 25g konzistencie neznámeho hnedého prášku, o ktorých vzniklo podozrenie, že ide o drogový prekurzor - efedrín, pričom túto zásielku dal prepraviť XXXXX na adresu  XXXXX, následnou analýzou na KEÚ PZ Bratislava bolo zistené, že v zadržanej zásielke prvé zatavené plastové vrecko s rozmermi 20x18 cm obsahovalo 977,57 g tmavohnedého práškového materiálu, skúmaním bolo zistené, že materiál obsahuje efedrín s koncentráciou 1,7% hmotnostného (vyjadrené ako voľná báza), druhé zatavené plastové vrecko s rozmermi 12,5x7,5 cm obsahovalo 26,523 g tmavohnedého práškového materiálu, skúmaním bolo zistené, že materiál obsahuje efedrín s koncentráciou 2,4% hmotnostného (vyjadrené ako voľná báza), tretie zatavené plastové vrecko s rozmermi 12x7,5 cm obsahovalo 24,676 g tmavohnedého práškového  materiálu, skúmaním bolo zistené, že materiál obsahuje efedrín s koncentráciou 3,1% hmotnostného (vyjadrené ako voľná báza), efedrín sa používa v terapeutických dávkach 25-50 mg a z celkového množstva zaisteného materiálu by bolo možné pripraviť 376-753 terapeutických dávok efedrínu, pričom efedrín je v zmysle zákona NR SR č. 331/2005 Z.z. o orgánoch štátnej správy vo veciach drogových prekurzorov a o zmene a doplnení niektorých zákonov zaradený medzi určené látky kategórie 1,       
lebo nie je tento skutok trestným činom a nie je dôvod na postúpenie veci
Odôvodnenie:
	Vyšetrovateľ PZ Okresného riaditeľstva PZ Bratislava II, Odboru kriminálnej polície, pod sp. zn. OPR-1259/1-OVK-B2-2008 viedol trestné stíhanie proti obvinenému XXXXX pre zločin nedovolenej výroby omamných  a psychotropných látok, jedov alebo prekurzorov, ich držania a obchodovania s nimi  podľa § 172 ods. 1 písm. b/  Trestného zákona na skutkovom základe uvedenom vo výrokovej časti uznesenia. 
 
	Dňa 06.09.2012 vyšetrovateľ PZ predložil na tunajšiu prokuratúru vyšetrovací spis s návrhom na zatavenie trestného stíhania proti obvinenému s odôvodnením, že skutok nie je trestným činom a nie je dôvod na postúpenie veci. 

	Preskúmaním vyšetrovacieho spisu som zistila, že návrh vyšetrovateľa PZ na zastavenie trestného stíhania proti obvinenému je dôvodný. 

	Trestné stíhanie v predmetnej veci bolo začaté uznesením vyšetrovateľa PZ na základe skutočností, že pri colnej kontrole dňa 26.09.2008 o 14.30 h v Bratislave na letisku M.R.Štefánika na Ivánskej ceste, v priestoroch CKÚ, bola zaistená podozrivá zásielka pod č. 85726509885 odosielateľa NUTRAMED BIOTECH, 167-D, Udayirigi Apt.B-10 Sector-34, NOIDA-201303 Delhi NCR INDIA pre adresáta XXXXX obsahujúca 1 balenie neznámej čiernej látky o hmotnosti 1 000g a 2 balenia neznámej hnedej látky o hmotnosti á 25 g, pričom u colníkov uvedené látky vzbudili podozrenie, že sa môže jednať o efedrín hydrochlorid.

Na vyhodnotenie zaistenej neznámej látky bol uznesením zo dňa 29.09.2008 pribratý Kriminalistický a expertízny ústav PZ v Bratislave. Zo znaleckého posudku vyplýva, že zatavené plastové vrecko s rozmermi 20x18 cm obsahovalo 977,57 g tmavohnedého práškového materiálu, ktorý obsahoval efedrín s koncentráciou 1,7 % hmotnostného (vyjadrené ako voľná báza), zatavené plastové vrecko s rozmermi 12,5 x 7,5 cm obsahovalo 26,523 g tmavohnedého práškového materiálu, ktorý obsahoval efedrín s koncentráciou 2,4 % hmotnostného (vyjadrené ako voľná báza) a zatavené platové vrecko s rozmermi 12 x 7,5 cm obsahovalo 24,676 tmavohnedého práškového materiálu, ktorý obsahoval efedrín s koncentráciou 3,1 % hmotnostného (vyjadrené ako voľná báza). Z celkového množstva predloženého materiálu by bolo možné pripraviť 376-753 terapeutických dávok efedrínu, ktorý sa používa v terapeutických dávkach 25-50 mg. Efedrín patrí medzi alkaloidy, má stimulačné účinky na centrálnu nervovú sústavu, kardiovaskulárny a respiračný systém. Bežne sa používa v kombinácii s inými účinnými látkami (antihistaminikami a pod.) Extrakt z rastlín Sida srdcolistá (Sida cordifolia) sa v Indii používa v ľudovom liečiteľstve ako všeobecné tonikum a pri liečení respiračných problémov. Efedrín sa súčasne zneužíva ako surovina pri príprave metamfetamínu (pervitínu). V zmysle zákona č. 139/98 Z.z. o omamných látkach, psychotropných látkach a prípravkoch  efedrin nie je zaradený do zoznamu omamných a psychotropných látok ale medzi určené látky kategórie 1.

Na základe výsledkov znaleckého dokazovania bolo obvinenému XXXXX vznesené obvinenie podľa § 206 ods. 1 Trestného zákona uznesením zo dňa  20.11.2009  pre zločin nedovolenej výroby omamných  a psychotropných látok, jedov alebo prekurzorov, ich držania a obchodovania s nimi  podľa § 172 ods. 1 písm. b/  Trestného zákona.

	Obvinený XXXXX v procesnom postavení obvineného bol vypočutý dňa 10.12.2009. Spáchanie skutku v plnom rozsahu poprel. Na svoju obhajobu uviedol, že v septembri 2008 si založil živnosť a to veľkoobchod a maloobchod na svoje dva internetové obchody. Zaoberal sa predajom feromónových parfumov. Už vtedy sa začal pripravovať na to, že si časom založí s.r.o. a postupne objednával vzorky materiálov určené na analýzu, či môžu byť použité vo výživových doplnkoch v Slovenskej republike. Do spisového materiálu doložil colné doklady a doklady o zaplatení cla. V tom období si objednával rôzne vzorky z rôznych krajín, za účelom analýzy v laboratóriu Belnovamann, Nové Zámky. Ďalej uviedol, že sa pripravoval na výrobu výživových doplnkov vo firme XXXXX po získaní licencie od Úradu pre verejné zdravotníctvo s predpokladaným začiatkom výroby a uvedenia na trh dňa 15.01.2010. V septembri 2008, presný dátum už uviesť nevedel, si objednal látku sida cordifolia z Indie s predpokladaným obsahom aktívnej látky 8 % synepfrinu, ktorý sa používa na termogenézu a spaľovanie tukov. Zásielku zadržal CKU, o čom nebol informovaný ako ani o začatí trestného stíhania. Namiesto aktívnej látky synepfrin bol v zásielke nájdený efedrín, ktorú si on neobjednával. O tomto fakte sa dozvedel až z uznesenia o vznesení obvinenia. Po obdržaní uznesenia o trestnom stíhaní sa chcel skontaktovať s dodávateľom z Indie, správa sa mu však vrátila späť s tým, že daná firma neexistuje. Tento dokument doložil do spisového materiálu. Na vysvetlenie naviac dodal, že tovar, ktorý bol zadržaný, je nehomogénna látka, nepoužiteľná vo výživových doplnkoch v Slovenskej republike.

	Dňa 3.6.2011 bol opätovne vypočutý a dodal, že v čase skutku sa zaoberal sa distribúciou výživových doplnkov, je to činnosť, na ktorú netreba licenciu, je to voľná živnosť. V tých časoch len začínal podnikať v tejto oblasti. Plánoval v nejakej farmaceutickej firme vyrobiť ním požadované výživové doplnky, čo by ho vyšlo niekoľko násobne lacnejšie, ako keby si v EÚ objednal hotový produkt a ten by potom predával. Vzorky objednal za účelom laboratórnych skúmaní v laboratóriách Bel/Novamann, ktorého výsledok je jedným zo základných podmienok potrebných k následnej registrácii výživového doplnku na Úrade verejného zdravotníctva. Tieto výsledky z laboratórií boli by následne jedným z podkladov, ktoré by sa predkladali tomuto úradu. Jednou z látok, ktoré potreboval na výrobu výživového doplnku bola aj látka synephrine. Bežne v EU ju dostať v rôznych prípravkoch. Látka synephrine je určená na spaľovanie tukov /termogenézu/. Mal kontakt na farmaceutického doktora MUDr. XXXXX, ktorý mal kontakt na farmaceutickú firmu, u ktorej sa chystal dať vyrobiť ním požadované výživové doplnky. Na jeden portál, nespomína si už na ktorý, uverejnil inzerát, že hľadá dodávateľa Synephrine. Na rôznych  portáloch si takto objednával potrebné látky. Na obchodovanie s takouto látkou netreba žiadne povolenie, nie je to limitované ŠUKL, nakoľko technicky spadá do kategórie potravín. Obdobne takto iné látky bez problémov úplne legálne objednával v objemoch rádovo v stovkách kilogramov. Aj priamo synephrine si z iného zdroja neskôr objednal v množstve cca 15 kg a dodávka sa bez problémov zrealizovala. V súvislosti s jeho inzerátom, že hľadá dodávateľa látky synephrine, mu okrem iných ponúk prišla aj ponuka od spoločnosti NUTRAMED BIOTECH, ktorá mala najlepšiu cenu a ponúkala mu na odber látku sida cordifolia, nakoľko táto mala obsahovať ním požadovanú látku synephrin. Preto ju oslovil, aby mu spoločnosť poslala vzorku, ktorú chcel poslať na testovanie do laboratórií Bel/Novamann, aby mu zistili, či sa táto látka v tej podobe, v akej ju ponúkala firma Nutramed, môže byť distribuovaná. Za vzorku riadne zaplatil. O zložení látky, ktorej vzorku si objednával sa dozvedel až po tom, čo vzorku zadržali na colnici z dôvodu, že táto látka bola kontaminovaná zakázanou látkou - efedrinom, o čom pri objednávaní látky sida cordifolia netušil. So spoločnosťou Nutramed v minulosti neobchodoval, išlo o prvý a jedinú zákazku. Čo sa týka spolupráce s laboratóriami Bel/Novamann, v  čase, keď sa toto stalo, išlo o jeho prvé objednávky testov, nakoľko v tej dobe svoju živnosť ešte len rozbiehal. Neskôr, keď už mal založenú s.r.o., čo bolo zhruba o dva roky neskôr, pri vybavovaní ďalších výživových doplnkov a ich registrácie na Úrade zdravotníctva spolupracoval s PharmDr. XXXXX ktorý na základe jeho objednávky mal na starosti agendu súvisiacu s registráciou výživových doplnkov, povolení na ich výrobu a ďalšej potrebnej agendy. Výživové doplnky, keďže nie sú liečivá, nie sú pod dohľadom ŠUKL. Sú brané ako potraviny a preto na ich výrobu je potrebná licencia od Úradu verejného zdravotníctva SR. Synephrine je originálne skoro čierna látka, ktorá má, odpornú chuť, preto sa musí kombinovať s inými látkami a podáva sa v tabletkovej forme ako spaľovač tuku. Nemá vedomosť,  na aké iné využitie by sa dala táto látka použiť. Objednávaná vzorka sida cordifolia je rastlina, ktorá obsahuje v prírodnej podobe účinnú látku synephrine. Neskôr po začatí trestného stíhania sa dozvedel, že potencionálna výroba efedrinu z tejto rastliny by v podmienkach SR bola krajne nevýhodná, lebo by boli na to potrebné drahé stroje. Bolo by krajne neefektívne kvôli získaniu efedrinu kupovať rastlinu sida cordifolia.
	
	Obvinený bol podrobený znaleckému skúmaniu na zistenie závislosti na návykových látkach, bez kladného výsledku.

	Na preverenie obhajoby obvineného bola do vyšetrovacieho spisu zadovážená e-mailová komunikácia medzi obvineným XXXXX a dodávateľom Subhash Naithamni, z ktorej nevyplynuli také skutočnosti, ktoré by nasvedčovali tomu, že obvinený objednal látku obsahujúcu efedrín, resp. že mal vedomosť o tom, že dodaný rastlinný materiál takúto látku bude obsahovať.  Z ďalších listinných dôkazov, preukazujúcich pravdivosť tvrdení obvineného, že sa skutočne zaoberal dodávaním výživových doplnkov na trh v Slovenskej republike pod názvami Xtream Long-term Memory a Stream Memory & Learning od výrobcu XXXXX, v ktorej spoločnosti je jediným konateľom, poukazujem na rozhodnutia Úradu verejného zdravotníctva SR, ktorý vyhovel návrhu jeho spoločnosti o umiestnení týchto 
5

výrobkov na trh.  Obvinený XXXXX doposiaľ nebol trestne stíhaný ani prejednávaný za priestupok.   
	
	V prípravnom konaní teda bolo vykonané dokazovanie v dostatočnom rozsahu, aby bolo možné prijať záver o tom, či sa skutok stal, či je tento skutok trestným činom a kto je jeho páchateľom.

	Objektívna stránka trestného činu nedovolenej výroby omamných  a psychotropných látok, jedov alebo prekurzorov, ich držania a obchodovania s nimi  podľa § 172 ods. 1 písm. b/  Trestného zákona spočíva v tom, že páchateľ neoprávnene dal prepraviť zakázanú látku - drogový prekurzor. Z hľadiska subjektívnej stránky tohto trestného činu sa vyžaduje úmyselné konanie páchateľa, teda vedomosť o tom, že predmet, ktorý objednal bude obsahovať drogový prekurzor podliehajúci kontrole Štátneho ústavu pre kontrolu liečiv. 

	Vyhodnotiac dôkazy jednotlivo a vo vzájomných súvislostiach s ostatnými dôkazmi som dospela k záveru, že obvinenému nebolo preukázané, že mal vedomosť o tom, že  objednaná látka, ktorú dal prepraviť,  bude obsahovať  drogový prekurzor - efedrín,  ako ani to, že túto látku mienil zneužiť ev. použiť na výrobu drog. 

	S poukazom na horeuvedené skutočnosti som rozhodla tak, ako je uvedené vo výrokovej časti uznesenia. 
Poučenie:

JUDr. Zuzana Vallová
prokurátorka